Mały Kólsk (JoS/SN). Kołowokoło stareje cyhelnicy w Małym Kólsku (Klein Kölzig) knježeše minjeny kónc tydźenja atmosfera ludoweho swjedźenja a wikow z hudźbu a mnohimi atrakcijemi. Hłowna přičina bě 10. róčnica přiwzaća mjezy přesahowaceho němsko-pólskeho geoparka Mužakowski zahórk do europskeje a globalneje syće geoparkow. Na nju zhladowachu minjeny pjatk z oficialnym swjedźenskim zarjadowanjom ze zastupnikami Braniborskeje, Sakskeje a Pólskeje. Běchu to partnerojo z komunalneje politiki, kotřiž hižo wjele lět hromadźe dźěłaja a so wo dalewuwiće objekta staraja.
szl_Latn